
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	4 martie 2008

	Nr.
	27/568


R A P O R T

asupra propunerii legislative pentru modificarea legii nr.53 din 24/01/2003 Codul Muncii
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 841 din 3 decembrie 2007, cu dezbaterea pe fond în procedură obişnuită a propunerii legislative pentru modificarea legii nr.53 din 24/01/2003 Codul Muncii.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.993/23.07.2007)

· avizul favorabil al Comisiei juridice, de disciplină şi imunităţi (nr.31/1317/29.01.2008)

· avizul negativ al Comisiei pentru drepturile omului, culte şi problemele minorităţilor naţionale (nr.25/828/13.02.2008)

· punctul de vedere negativ al Guvernului (nr.2180/23.08.2008).

Propunerea legislativă are ca obiect de reglementare completarea alin.(1) al art.134 din Legea nr.53/2003 – Codul muncii, în sensul introducerii ca zile libere şi a celor două zile de Rusalii.
Comisia propune Plenului Camerei Deputaţilor aprobarea propunerii legislative întrucât, după Crăciun şi Sfintele Paşti,  în calendarul sfintelor sărbători creştine din întreaga lume – ortodox, catolic, protestant, neoprotestant - Rusaliilor sau Pogorârii Sfântului Duh i se acordă un loc de aceeaşi importanţă în săvârşirea actului divin, între cele trei mari sărbători ale creştinătăţii existând o relaţie organică de continuitate. De asemenea, includerea în legislaţia în materie a celor două zile de Rusalii, ca zile libere, a fost impusă şi în alte state şi considerăm că este o prevedere la care este necesar să ne aliniem.
Propunerea legislativă face parte din categoria legilor organice, conform prevederilor art.73 alin.(3)  din Constituţia României, republicată.

La dezbaterile care au avut loc în şedinţa comisiei din 27 februarie 2008 au participat, în conformitate cu prevederile art.55 din Regulamentul Camerei Deputaţilor, republicat:

· d-na Denisa Pătraşcu – Secretar de Stat, Ministerul Muncii, Familiei şi Egalităţii de Şanse
· d-na Georgeta Bratu – director, Ministerul Muncii, Familiei şi Egalităţii de Şanse

· d-na Georgeta Jugănaru – consilier, Ministerul Muncii, Familiei şi Egalităţii de Şanse

· d-l senator Gheorghe David – iniţiator.

La lucrările comisiei au fost prezenţi 16 deputaţi, din totalul de 18 membri ai comisiei.

Raportul comisiei a fost adoptat cu 15 voturi pentru şi o abţinere.

Propunerea legislativă a fost respinsă de Senat în şedinţa din 27 noiembrie 2007.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterilor, Comisia propune admiterea cu modificări a propunerii legislative, după cum urmează: 

Amendamente admise

În urma dezbaterilor, Comisia propune adoptarea proiectului de lege cu următoarele amendamente:

	Nr. crt.
	Text act normativ de bază
	Text proiect de modificare şi/sau completare
	Text propus de Comisie

(autorul amendamentului)
	Motivarea

amendamentelor 

	1
	__
	Titlul legii

Lege pentru modificarea legii nr.53 din 24/01/2003 Codul Muncii


	Se propune reformularea titlului legii după cum urmează:

„Lege pentru modificarea alin.(1) al art.134 din Legea nr.53/2003 - Codul muncii”


	Pentru respectarea normelor de tehnică legislativă. 

	2
	__
	Art.134, alin.1 al Legii nr.53 din 24/01/2003, Codul Muncii, publicată în Monitorul Oficial, Partea I nr.72 din 05/02/2003 cu modificările şi completările ulterioare, se modifică şi va avea următorul cuprins:


	Se propune reformularea textului după cum urmează:

„Articol unic. – Alineatul (1) al articolului 134 din Legea nr.53/2003 – Codul muncii, publicată în Monitorul Oficial al României, Partea I, nr.72 din 05 februarie 2003, cu modificările şi completările ulterioare, se modifică şi va avea următorul cuprins:”
Autor: Comisia pentru muncă şi protecţie socială 

	Pentru respectarea normelor de tehnică legislativă.

	3
	Art.134. – (1) Zilele de sărbătoare legală în care nu se lucrează sunt:

- 1 şi 2 ianuarie;

- prima şi a doua zi de Paşti;

- 1 mai;

- 1 decembrie;

- prima şi a doua zi de Crăciun;

- 2 zile pentru fiecare dintre cele două sărbători religioase anuale, declarate astfel de cultele religioase legale, altele decât cele creştine, pentru persoanele aparţinând acestora.

(2) Acordarea zilelor libere se face de către angajator.


	Art.134. – „(1) Zilele de sărbătoare legală în care nu se lucrează sunt:

- 1 şi 2 ianuarie;

- prima şi a doua zi de Paşti;

- 1 mai;

- prima şi a doua zi de Rusalii;

- 1 decembrie;

- prima şi a doua zi de Crăciun;

- 2 zile pentru fiecare dintre cele trei sărbători religioase anuale, declarate astfel de cultele religioase legale, altele decât cele creştine, pentru persoanele aparţinând acestora.
(2) Acordarea zilelor libere se face de către angajator.”

	„Art.134. – (1) Zilele de sărbătoare legală în care nu se lucrează sunt:

- 1 şi 2 ianuarie;

- prima şi a doua zi de Paşti;

- 1 mai;

- prima şi a doua zi de Rusalii;

- 1 decembrie;

- prima şi a doua zi de Crăciun;

- 2 zile pentru fiecare dintre cele trei sărbători religioase anuale, declarate astfel de cultele religioase legale, altele decât cele creştine, pentru persoanele aparţinând acestora.”

Se elimină.
Autor: Comisia pentru muncă şi protecţie socială 

	Pentru respectarea normelor de tehnică legislativă.

S-a eliminat alin.(2) din propunerea legislativă întrucât acesta nu este modificat faţă de textul iniţial şi nu mai trebuie redat.





Comisia propune aprobarea proiectului în forma propusă în raport, cu 15 voturi pentru şi o abţinere.

PREŞEDINTE,




SECRETAR,








Gheorghe Barbu



Kerekes Károly 

Şef serviciu, 

Consilier Elena MESAROŞ

